
Benzodiazepin használat motivációinak feltárása

Kulcsszavak: benzodiazepin használat; visszaélésszerű használat; motivációk; megküzdés
A benzodiazepin használat hátterében meghúzódó motivációkról a nemzetközi szakirodalomban viszonylag kevés, a szakirodalmi áttekintésünk alapján hazai viszonylatban pedig nem áll rendelkezésünkre információ. Kutatásunk célja a benzodiazepinek használata mögött meghúzódó motivációs faktorok feltárása volt, valamint az ezen motivációk különbségeinek vizsgálata a nemek és a visszaélésszerű használat vonatkozásában. Ehhez N = 796 fő (átlagéletkor 44,90 év; SD = 14,48; n = 196 férfi) válaszait elemeztük. A motivációk széleskörű felmérése erre a célra összeállított 82 tételes kérdéssorral zajlott, melyhez egy előzetes vizsgálatot végeztünk, amely során az elmúlt évben benzodiazepint fogyasztó, normál populációból származó mintán mértük fel a nyugtató- és altatóhasználat lehetséges motivációt és áttekintettük a nemzetközi szakirodalomban említésre kerülő motivációkat. Faktoranalízisünk eredményei alapján a benzodiazepinek használatára vonatkozóan négy motivációs faktort azonosítottunk, melyek közül három a megküzdéshez kapcsolódik: szorongással való megküzdés, alvászavarral való megküzdés és a hangulati problémákkal való megküzdés. A negyedik faktor a teljesítményfokozás volt. A nőkre jellemzőbb volt a szorongással, a visszaélésszerűen használókra pedig a hangulattal és alvászavarral való megküzdés által motivált fogyasztás. Kutatásunk kiegészítésként szolgálhat a korábbi vizsgálatokhoz azáltal, hogy vizsgálatunk nem korlátozódik klinikai populációra, benzodiazepin- vagy más függőséggel küzdőkre és visszaélésszerű használókra, hanem normál populáción zajlott. Kutatásunk hasznossága megmutatkozhat abban, hogy a benzodiazepin használat hátterében álló motivációk feltérképezése segíthet a visszaélésszerű használat hatékonyabb felismerésében a rizikócsoportok azonosításán keresztül. Ennek ismeretében lehetőség nyílik egyénhez igazított prevenciós és intervenciós programok kivitelezésére. Az eredmények hasznosak bizonyulhatnak a terápiás munkában az egyénre szabott terápiás terv kialakításában is, melynél kulcsfontosságú a benzodiazepin használat széleskörű áttekintése és motivációs faktorok feltárása. Továbbá kutatásunk eredményei szintén hozzájárulhatnak egy célzott, benzodiazepin használat motivációkat vizsgáló validált mérőeszköz kialakítására.



